ชวเลิศ เชาว์ชวานิล ผู้นำหลังบ้าน บล.กสิกรไทย
&#8220;ชวเลิศ เชาว์ชวานิล&#8221; ผู้บริหารสายงานสนับสนุน สำนักกรรมการ บริษัทหลักทรัพย์ (บล.) กสิกรไทย เมื่อเดือน ก.ค.ที่ผ่านมา แทน &#8220;จิณณา ตติยานุพันธ์วงศ์&#8221; ที่ออกไปอยู่ บล.ไทยพาณิชย์ ตั้งแต่เดือน พ.ค.
3 ต.ค. 2555

“ชวเลิศ เชาว์ชวานิล” ผู้บริหารสายงานสนับสนุน สำนักกรรมการ บริษัทหลักทรัพย์ (บล.) กสิกรไทย เมื่อเดือน ก.ค.ที่ผ่านมา แทน “จิณณา ตติยานุพันธ์วงศ์” ที่ออกไปอยู่ บล.ไทยพาณิชย์ ตั้งแต่เดือน พ.ค.
ภารกิจที่เปรียบเสมือนกระดูกสันหลังอันแข็งแกร่งขององค์กรหลักทรัพย์ที่เดือน ต.ค.นี้ จะทวีความสำคัญอย่างยิ่ง ในสถานการณ์ที่ตลาดหุ้นไทยกำลังจะเชื่อมโยงเป็นตลาดเดียวกับประเทศในอาเซียน ที่สายงานสนับสนุนจะมีส่วนสำคัญในการเชื่อมโยงการซื้อขายกับประเทศเพื่อนบ้าน
เขามีหน้าที่ดูแลงานด้านไอที ปฏิบัติการหลักทรัพย์ บัญชีการเงิน ทรัพยากรบุคคล และการบริหารความเสี่ยงที่ต้องผลักดันนวัตกรรมที่ออกแบบระบบการทำงานให้มีประสิทธิภาพเป็นเลิศ เพื่อเพิ่มความคล่องตัวและลดขั้นตอนในการทำธุรกรรม 
“ชวเลิศ” เพิ่งลาออกจากการเป็นผู้ช่วยกรรมการผู้จัดการ สายงานเดียวกันนี้ที่ บล.กรุงศรีอยุธยา โดยมีหน้าที่บริหารงานด้าน Proprietary Investment และพัฒนาธุรกิจอนุพันธ์รวมถึงเป็นหัวหน้าโครงการใหม่ๆ 
“เป็นเรื่องที่ท้าทายสำหรับผม ที่ออกมาอยู่ที่ บล.กสิกรไทย เพราะ บล.แห่งนี้เติบโตอย่างรวดเร็วเทียบกับที่เดิมที่ค่อนข้างระมัดระวังในการเติบโต และเมื่อเข้ามางานนับว่าหนักเพราะมีความหลากหลาย การทำงานต้องรุกไปข้างหน้า มีอะไรใหม่ๆ ให้เรียนรู้”
เขาเป็นคนหัวไว จบปริญญาตรี คณะเศรษฐศาสตร์ จุฬาลงกรณ์มหาวิทยาลัย เพียง 3 ปีครึ่ง จากหลักสูตร 4 ปี หลังจากนั้นเข้ามาเป็นเจ้าหน้าที่การตลาดธุรกิจหลักทรัพย์ ฝ่ายหลักทรัพย์ บริษัท โอเวอร์ซีทรัสต์ ทำงานตั้งแต่ปี 2521-2530
หน้าที่การงานเจริญก้าวหน้าจนได้เลื่อนขั้นเป็นหัวหน้าฝ่าย พร้อมกับเรียนปริญญาโทด้านบริหารธุรกิจ คณะพาณิชยศาสตร์และการบัญชี มหาวิทยาลัยธรรมศาสตร์ไปด้วย จนกระทั่งเรียนจบจึงย้ายงานไปเป็นผู้ช่วยผู้จัดการฝ่ายเครดิตและการตลาด บริษัท เอกธนกิจ ตั้งแต่ปี 2530-2534
จากนั้นลาออกไปอยู่บริษัท โงวฮก ที่เป็นผู้นำธุรกิจขนส่งและเป็นผู้ถือหุ้นรายใหญ่บริษัท อาร์ซีแอล (RCL) ดำเนินธุรกิจขนส่งสินค้าระหว่างประเทศทางทะเล ในฐานะผู้จัดการฝ่ายพัฒนาธุรกิจ ทำงานตั้งแต่ปี 2534-2536
ปี 2536-2540 เป็นประธานฝ่ายธุรกิจหลักทรัพย์ บริษัทเงินทุนหลักทรัพย์ (บงล.) เอกพัฒน์ บริษัทส่วนตัวของ “ปิ่น จักกะพาก” ดูแลบริหารงานด้านธุรกิจหลักทรัพย์ทั้งหมดปี 2540-2541 เป็นรองประธานบริหารฝ่ายการเงิน บริษัท แอดวานซ์เพนท์ แอนท์ เคมีคอล 
ปี 2541 เป็นผู้อำนวยการฝ่ายพัฒนาธุรกิจ บริษัท สหฟาร์ม 
ปี 2541-2545 เป็นผู้อำนวยการและหัวหน้าฝ่ายบริหารความเสี่ยง บล.ดีบีเอส วิคเคอร์ส (ประเทศไทย)
ปี 2551-2554 ระหว่างที่ทำงานในหน้าที่ผู้ช่วยกรรมการผู้จัดการ บล.กรุงศรี ยังได้เป็นประธานชมรมปฏิบัติการหลักทรัพย์ สมาคมบริษัทหลักทรัพย์ไทย 2 วาระ
เขาเล่าว่า การลาออกมาอยู่ บล.กสิกรไทย มีทีมงานภายใต้การดูแลทั้งหมด 40 คน ใกล้เคียงกับที่ บล.กรุงศรี แต่ประสิทธิภาพในการทำงานสูงกว่า เพราะมีสัดส่วนเจ้าหน้าที่การตลาดต่อฝ่ายสนับสนุน 2:1 เทียบ บล.กรุงศรี ที่ 4:1 ภายใต้ส่วนแบ่งการตลาดธุรกิจหลักทรัพย์ที่กว่า 5% และสิ้นปีนี้ตั้งเป้า 8% สูงกว่า บล.กรุงศรี
ในความเป็นผู้นำฝ่ายงานสนับสนุน เขาชื่นชอบพนักงานที่รักงาน กระตือรือร้น และมีความคิดบวก ปัญหาและอุปสรรคเป็นสิ่งที่แก้ไขได้ และเน้นการทำงานที่ง่าย รวดเร็วและถูกต้อง 
ชายคนนี้มีครอบครัวแล้ว ยามว่างชอบรับประทานอาหารอร่อยและออกกำลังกาย โดยสมัยอยู่ บล.กรุงศรี ที่ทำงานอยู่ออฟฟิศเซ็นทรัลเวิลด์ เขาเป็นสมาชิกทรู ฟิตเนส เมื่อย้ายมาอยู่ บล.กสิกรไทย ทำให้ออกกำลังกายน้อยลง
ด้วยประสบการณ์ที่หลากหลายในสายงานที่เกี่ยวข้องกับธุรกิจหลักทรัพย์ในทุกส่วน ทั้งบริษัทจดทะเบียน บล. และเส้นทางที่ทอดยาวในวิชาชีพนี้ ทำให้เชื่อว่า ชายวัยกว่า 50 ปีคนนี้ จะเป็นเบื้องหลังที่แข็งแกร่งขององค์กรแห่งนี้ให้รุกไปข้างหน้าได้อย่างมั่นคง